Herstel van SA toerismebedryf nog té stadigFedhasa sê veel meer moet gedoen word om die plaaslike toerismebedryf se herstel te versnel. (Foto: Maroela Media) Die algehele inkomste vir hotelle, gastehuise en verblyfplekke soos lodges en selfsorgeenhede in Suid-Afrika neem stadig aan toe, maar is steeds laer as dié soos weerspieël in die syfers vir 2019. Syfers wys die gemiddelde inkomste per oornageenheid wat in Julie vanjaar verdien is, is effens hoër as dié wat in Julie 2019, voor die uitbreking van die Covid-19-pandemie, aangeteken is. Die algehele inkomste vir Julie vanjaar is ook net 4% minder as dié van die Julie 2019-vlak. “Wanneer ons die Julie-syfers in verskillende soorte verblyf opdeel, kan ons sien dat akkommodasie wat as ‘ander’ geklassifiseer word, soos lodges, BnB’s en selfsorgeenhede, aan die voorpunt is. Dit het byna 26% meer inkomste in Julie vanjaar in vergelyking met Julie 2019 behaal,” sê Rosemary Anderson, nasionale voorsitter van die Gasvryheidsvereniging van Suid-Afrika (Fedhasa). “Hierdie soort verblyf het vanjaar deurlopend ander soorte verblyf in terme van herstel uitgestof.” Fedhasa sê egter meer moet gedoen word om die herstel van die land se gasvryheidsbedryf te versnel. Syfers van Statistieke Suid-Afrika (StatsSA) wys dat die algehele inkomste vir die hotelbedryf in Julie vanjaar 14% laer was as die algehele inkomste in Julie 2019. Okkupasiesyfers staan tans boonop op 35,6%, in vergelyking met die 47,3% waar dit voor die pandemie gestaan het. Syfers van die dataintelligensiemaatskappy STR plaas totale okkupasie in die hotelverblyf in Julie egter hoër, op 53,3%. “Die herstel in die akkommodasiesektor word gedryf deur die vyf- en driestermark, indien daar na okkupasie gekyk word,” sê Anderson. Provinsies soos Limpopo en KwaZulu-Natal was in Julie aan die voorpunt, hoewel ŉ provinsie soos die Wes-Kaap, wat nou in sy minder besige seisoen is, die prentjie moontlik later kan verander. Toerismesyfers vir Julie bevestig dat die land nog ver agter 2019-vlakke is. Europa is ŉ sleutelmark vir die Suid-Afrikaanse toerismebedryf, maar besoekers uit dié gebied is steeds 36% minder as wat dit in 2019 was. Die grootste agterstande is vir besoekers uit Frankryk (-45%), Duitsland (-43,9%), Italië (-42,5%) en Nederland (-40,7%). ŉ Gekoördineerde en gefokusde benadering is nou nodig om die herstel van die plaaslike bedryf te versnel, veral met die piekseisoen op hande. (Foto: Christel Cornelissen) ŉ Land soos Kenia het reeds heelwat ingehaal en syfers wys Kenia se herstel plaas hom nou op 15% laer as in dieselfde tyd in 2019. Dít terwyl Suid-Afrika se syfer steeds 40% laer is as in 2019. Anderson sê die Amerikaanse mark dryf in hierdie stadium Suid-Afrika se herstel, maar net met 17,5%. Bykomende vlugte in die somer sal hopelik die mark selfs verder versterk. Anderson sê ŉ gekoördineerde en gefokusde benadering is nou nodig om die herstel van die plaaslike bedryf te versnel, veral met die piekseisoen op hande. “Suid-Afrika posisioneer hom as ŉ bestemming wat alle ander oortref en dit is juis waarna talle reisigers ná die Covid-19-pandemie op soek is.” Sy sê die regering se burokratiese rompslomp bly egter ŉ stok in die wiele en dit moet verwyder word sodat die toerisme- en gasvryheidsbedryf die ruimte het wat nodig is om werksgeleenthede te skep. “Terwyl ons op pad is na een van ons besigste tye van die jaar, het ons die unieke geleentheid om die bestemming op só ŉ manier te bevorder dat ons internasionale besoekers die waarde sien wat Suid-Afrika bied,” sê Anderson. “Ons moet kyk wat ander bestemmings, soos dié in Oos-Afrika, doen om hul herstel te versnel. Dit is duidelik dat sake soos gewoonlik nie die vinnige groei gaan lewer wat Suid-Afrika en sy ekonomie in hierdie stadium nodig het nie. “Dit gaan ŉ buitengewone poging en die verbintenis van die private sektor én staat verg om dit te bereik.”